khistorydata/jeongjo-sjw-relations huggingface dataset:
정조 8년
金履正。以刑曹言啓曰。再昨日動駕時。洪忠道庇仁馬梁鎭民李仁輔等。擊錚於衛外。故取考其原情。則以爲渠等五六人。去壬寅年。以船格往于嶺南。買取風落松板材五十餘部。木磨馬槽等物。癸卯春。還到本鎭。則前僉使申碩徵。板材中最好者二部。定價五十石。木磨馬槽價三兩五錢。折定後不給。自癸卯六月。至今年正月。每朔排立之數。七百兩與給代錢百兩。潛自劃用。今正月遞歸時。魚膠價五兩。勒徵於鎭民。故至殘渠等。未免難保。乞令推給云矣。如有所推之物。旣非四件之內。少不畏忌。肆然擊錚者。萬萬無嚴。原情勿施。自臣曹考律勘處。而排立之錢。板材之直。取用不給。誠如渠言。不無其稱冤。亦自臣曹。査實推給。何如。傳曰。允。
정조 8년
金履正。以刑曹言啓曰。再昨日動駕時。平安道龍川居幼學李德中。擊錚於衛外。故取考其原情。則以爲渠之五代祖。自京落鄕。築垌作畓者。至於百餘石落。而傳子傳孫。本府人白尙淸。百石落中八石落。稱以渠族李友梅處買得耕執。故起訟本府。而友梅身死已久。文券中證人李景廷。筆執金澤獜。推捉對辨。則俱以元不證筆納招。尙淸自歸落科。僞造現露。其兄弟至於割削鄕案。而尙淸武斷鄕曲。不有官令。每年耕執。乞令本道。僞造之罪。依律重繩。傳來土地。俾無見失之弊云矣。此畓果是李德中世傳之物。而尙淸落訟之後。仍爲耕食。則更呈營邑。何所不可。而乃以此至微瑣至猥屑之事。肆然登聞者。放恣無嚴。莫此爲甚。原情勿施。自臣曹考律嚴勘。何如。傳曰。允。
정조 8년
金履正。以刑曹言啓曰。再昨日動駕時。平安道義州居童蒙崔益大。擊錚於衛外。故取考其原情。則爲其父本州殺獄罪人崔聖倜。有此呼籲矣。所當依例捧供以入。而細考前後文案。壬寅年因益大之鳴金。令本道行査。則聖倜之爲行凶正犯。實因詞證。俱爲明白。邑報道啓。亦甚詳盡。獄情畢露。鐵案已具。無一毫可疑之端。而益大雖曰爲父鳴冤。非但誣罔天聽。以不明之事。歸嫡母於淫奸之科。傷倫敗義。不有餘地。故自臣曹。論理覆啓蒙允。自本道照律定配矣。旋又蒙放。乃敢以虛妄之說。又如是登聞。少不爲難。無嚴極矣。猥濫甚矣。若不嚴處。何以勵他。原情勿施。考律嚴勘。何如。傳曰。此獄事。終涉䵝䵢。尙不能指一決處。益大之爲父鳴冤。雖似無怪。纔經行査。又敢呼籲。猥越極矣。然元獄案。旣多疑晦。亦屬四件內事。事貴致審。更令道臣。參考文案。出意見狀聞。擊錚人。姑爲放送。可也。
정조 8년
金履正。以刑曹言啓曰。再昨日動駕時。原春道襄陽居幼學李命梓。擊錚於衛外。所當依例捧供以入。而其父海寅之罪犯。昭載道啓。不但有罔赦之案。而無可冤之端。昨年九月。又因本道査啓。臣曹覆啓。姑未判下。則在渠之道。惟當縮伏。恭俟處分。而托以訴冤。肆然鳴金。驚動天聽者。究厥情狀。萬萬痛駭。不可以爲父之事。有所曲恕。原情勿施。其猥越之罪。自臣曹考律勘處。何如。傳曰。允。更令道伯。就前啓本。指一論理狀聞。可也。
정조 8년
金履正。以刑曹言啓曰。大祭受誓戒之後。不得用刑。故衛外擊錚人。依近例。除刑推捧供以入之意。敢啓。傳曰。知道。
정조 8년
金履正。以刑曹言啓曰。再昨日動駕時。京畿通津居幼學李普顯。擊錚於衛外。故取考其原情。則以爲渠等所居奉城面所伊浦赤只里釣浦顚柳亭雲陽等地。本以沿海。漸次泥生。便成陸地。故民人多費累萬金。作畓三百餘石落。今爲六年。而數年前同里居徐東齡。締結京居吳景偉崔雲柱等。假托壽進宮。下來本邑。御覽成冊。恣意修正。該宮元帳付畓五結零外。混侵渠等泥生起墾之畓。逐年加稅。鞭扑狼藉。呈于戶曹。詳考收租案。則通津高陽泥生。元無宮房折受之事。槪此泥生之畓。旣是量外。亦無屬處。故不當宮房。有勢衙門。假托折受。或稱立案。左右橫侵。呼號彷徨。得伏聞永祐園香炭位田結卜。不滿定制之言。渠等今八月。與高陽松山面內草島蘭芝島泥生畓起墾民人。從便相議所耕結卜。永作位田之意齊訴。則自本園詳探虛實後。望定位田。草記折受事。枚報禮曹。發關畿營。頃已摘奸。洞悉無餘。固待處分擧行。而歲前若不變通。則如干秋收。見奪於都掌。尤極至冤。伏乞渠等起墾畓。從願折受於位田。俾得安其土保其家。吳景偉假托折受。攘奪民田之罪。繩以重律。橫徵稅穀。一一推給云矣。旣非四件。肆然鳴金。萬萬無嚴。原情勿施。狀頭李普顯。自臣曹考律勘處。此土泥生之地。月前中學與壽進宮。相訟於本曹。前判書臣鄭好仁。以泥生形地。京司有難的知。往呈土在官之意。論題退送。今此普顯等。願納位田。自禮曹已爲摘奸田土以來。則其所管之處。民人私墾之事。自在打量中。明知其實狀。令該曹稟處。何如。傳曰。允。
정조 8년
金履正。以刑曹言啓曰。再昨日動駕時。慶尙道固城居幼學姜啓殷。擊錚於衛外。故取考其原情。則以爲本邑僻在南陬。土地磽薄。各倉還上三萬餘石。每當捧糴。奸吏徵族徵民。痼弊爲一道之尤。而所謂錢還。自昨年創出。還租一石。作錢二兩五六錢。每石一兩式分給。則還租一石。乃至二石七八斗。還米一石。作錢七兩二三錢。每石三兩式。或二兩八錢式分給。則還米一石。乃至二石八九斗。且倉色輩。偸出倉穀。作錢分給城底。謀利之類。亦以私錢。分給貧民。及當秋捧之時。與倉色締結。抄出於還上。混同侵撓者。果爲八人。甚至有商賈之錢還。本官請得。巡營防債錢一千八百兩。載送京中。其錢。代以本倉穀二千餘石。卽爲作錢民結四百二十矣。四結六十二負七束。每夫穀代錢五兩八錢式分給。則合錢二千一百三十六兩五錢。合租竝耗二千三十三石零。夫還戶還之外。錢還分給。將近二萬兩。昨秋洪忠道移轉米八百石。移劃於本邑。而每夫精白米三四石。每里五六石。合一千五百餘石。收捧入倉之後。倉色金昌復等。所捧白米。盡數偸出。相和於倉中常米。載送該道。所偸白米。爲千餘石。而稱以移轉條不足。徵出每夫無利米七斗。無利租三石一斗。防役錢每戶分給一錢二分。不多年。改名防役租。每石收捧十斗。此穀亦過二千石。而今方嚴督。迫在朝夕。故呈于監司。則卽送祕關。使之査實。而該吏輩。威脅里任。不得從實抄報。伸冤無路。不遠千里。冒死仰陳云矣。旣非四件之事。而乃以猥越之說。敢煩呼籲者。萬萬無嚴。原情勿施。自臣曹考律勘處。本事果如所籲。則邑弊民瘼。不可不念。而遠外之事。有難遙度。令道臣各別詳査啓聞後稟處。何如。傳曰。允。錢還之說。已極駭然。其他所供。果如其言。不可不嚴覈痛懲。令道伯。除尋常詳査狀聞事。各別嚴飭。可也。
정조 8년
領中樞府事金尙喆箚曰。伏以。臣之按禮乞骸。垂閱四載。今又此歲已暮矣。前後章箚。殆至數十。而只緣臣寸誠未格。一兪尙靳。名不刋於朝籍。身未退於鄕里。有召則進。有事則赴。心口不副。去就無據。全不識一端廉恥之爲何物。輿人所笑。傍指可掬。臣雖庸下。寧不有愧於心。而自念餘生。如日下山。告身未謝之前。只欲瞻依城闕。時登文陛。仰覲日月之光。少伸犬馬之戀而已。耿耿此心。神鬼可質。而自蒙今秋不世之恩榮。添臣過福之災。入冬以來。病果作矣。痰眩本症。卽臣半生貞疾。換節而發。遇寒而加。方其劇也。精神怳惚。如墮煙霧。耳門閉塞。若隔墻壁。咫尺對人。響高莫聽。五官受病。自是醫家難治之症。而從前此病。猶或有少間之時。至於今冬。重傷風寒。閱月辛苦。一直無減。此槪臣病與年深。氣不敵病之致。臣亦自知其不可復爲人矣。以此癈疾之形。雖欲遲徊不去。出入禁闥。其可得乎。區區寤寐之願。如得天氣稍和。必欲擔曳病軀。歸死故山。而只是樞府諸銜。尙縻身上。因此行止。亦不敢自由。眞可謂進退維谷。如臣無狀。致位至此。匪分三字之銜。又安敢望屬於朝暮就木之時乎。誠以不如是。則螻蟻殘命。究竟無路。支離瀆撓。勢未可自恤也。噫。無才德可取。其孰與臣。受眷遇罔極。亦孰如臣。十載左右。義君臣而恩父子。欲報之德。雖使臣。盡此身損此命。無以上報其萬一。苟能精力可强。大防可毁。則豈忍懷便訣明時之心。而其奈年紀如此。疾病如此。畢義願忠。已無望於餘年。殆天所廢。此生已矣。以聖上日月之明。庶幾俯燭臣情懇之非出一毫假飾。亦豈不惻然垂憐。卒惠於終始也。自來引年之請。亦未敢張皇覶縷。只暴此痼疾之十分難强。官銜之一向難冒。齋心瀝血。流涕陳之。伏乞聖明。察臣窮迫之情。許臣休致之請。俾臣快遂宿願。得以瞑目歸化。則實爲臣至榮大幸。瞻望宸極。臣不勝翹首攢手之至。取進止。答曰。省箚具悉卿懇。前此敷心之諭。罄悉無餘。卿何不體予至意。又有此引年之請乎。所辭萬無從施之理。卿須安心勿辭。且今貶月。開拆隔日。亦望俟間往參也。仍傳曰。此批答。遣史官。傳諭于領府事。
정조 8년
領中樞府事金尙喆。領敦寧府事鄭存謙。領議政徐命善。左議政洪樂性。判中樞府事李福源。判中樞府事金熤等箚曰。伏以。臣等卽伏見禁府草記批旨。有緣坐罪人斗恒爲奴之命。臣等相顧驚愕。不敢知處分之何以有此也。凡緣坐之法。兄弟叔姪。律無異同。弼顯之弟。弼禹弼夔。在法當斬。而以其出繼之故。減等處絞。以此比例。則斗恒處絞。已是減一等之律。今若爲奴。乃爲減二等。安在其依五賊例加等之意哉。當初免坐。不過循例緣坐之法。與今所議之律。不當參合照勘。則止於爲奴。恐不可以加等論也。至若适姪處斷之云。如臺啓中。依律處斷。旣已允下。置辟無疑。适例如此。顯例又如此。斗恒減等之當爲處絞。不待兩言而決也。今番臣等之請。蓋出於永絶禍根。少洩輿憤。以寓古聖王劓殄滅之義。而畢竟施法。只行於一女人。如斗恒之最年長最地近者。晏然偃息於覆載之間。則輿憤何以少洩。禍根何以永絶。臣等之同聲仰請。獲蒙兪音者。將爲一張擧條而止。豈非無實之甚乎。玆敢不避煩瀆。相率聯籲。伏乞聖明。亟寢斗恒爲奴之命。仍令王府。依法處絞。以伸王章。以懼亂賊爲。取進止。答曰。省箚具悉卿等之懇。律有加一等之文。法無減二等之例。免坐者。加一等爲奴。準絞律爲減一等故耳。如是相持之際。該府倂與爲奴。而不卽擧行。卿等諒之諒之。此批答。遣史官。傳諭于諸大臣處。
정조 8년
判義禁李命植。知義禁李在簡李柱國。同義禁李敬倫等疏曰。伏以。春秋之法。莫嚴於治逆。治逆之道。先治其黨與。人臣無將。將則必誅。將者心也。心之發於事者爲迹。迹之所露。心亦難掩。今者李魯春。其迹旣如彼。則其心不可不問也。惟彼尹得孚。卽夏賊所嘗力戰公議。單擧汲引者。則魯春以前日論斥得孚之人。時無職名。無他事端。而忽地投疏。滿紙營護。欲爲飜身立幟之計。而甘心同歸於夏賊之黨者。抑何心也。逆如夏賊。凶如夏賊。而窮凶情節。一不究得。神人之憤。久而莫洩。今其黨與之自來呈露。正是鉤覈根柢之一機會。而旣囚旋放。置而不問。此豈治逆黨重獄體之道乎。況其疏中字句。復述夏賊之言。章皇閃倐。恐動熒惑。顯有網打朝紳之意。而擧措顚倒。判作兩人於數月之間。必有驅脅推挽。掉脫不得之致。其頭勢之危怕。可以推知。此而不問。則人心何所懲創。朝著安得乂安乎。南間嚴囚。曾未數日。遽下酌處之命。國體之虧損。中外之疑惑。當如何哉。具格盤問之後。如有一分可原之端。則參酌處分。亦未晩矣。昨日筵席。臣等豈不仰認聖意。而待罪獄官。不勝憂歎。不敢不陳。伏乞聖明。還收發配之命。亟令嚴鞫。期於得情焉。又伏見本府草記批旨下者。罪人斗恒。以應坐例爲奴。比免坐爲加一等。斗恒則爲奴。可也爲敎。此有已事之可據者。逆适之姪。軍門處斷。非斬則梟示。戊申顯賊同生弟。弼禹弼夔。以顯賊出繼之故。減一等施以處絞之典。今斗恒。與此無異。處絞已是減等。又爲減等。大是法外。臣等忝居法官。決不可奉行。至於子與女。待年滿用法之敎。此亦有不然者。考之謄錄。雖無所載。适賊之姪。不書冠名。只書兒名。其爲年未滿也。明矣。且夏賊。是史牒所未見之逆。而書旣有無遺育之訓。史亦有無少長皆斬之文。經史所載旣如此。則此賊所産。豈容一日生置於地上乎。竝乞依草記施行也。答曰。省疏具悉。上款事。今欲不治治之。蓋念刑期無刑。下款事加一等云。是五賊已施之律。則免坐者加等。豈不爲爲奴乎。
정조 8년
上使朴明源疏曰。伏以。臣猥膺專對。明將辭陛。瞻望宸極。區區犬馬之誠。曷任戀結。伏念臣父母墳山。在於坡州。距大路十里之間。松楸入望。霜露增感。玆敢援例陳請歷省之懇。伏乞天地父母。特賜恩許。以伸至情。千萬幸甚。答曰。省疏具悉。卿其依所請歷省焉。
정조 8년
副使尹承烈疏曰。伏以。臣今將奉命出疆矣。臣父母墳山。在於京畿坡州地。去官路不數里。而近暫圖逶迤。若獲展省。則王程無遲滯之弊。而私情遂歷申之願。敢以短章。仰籲於孝理之下。伏乞聖明。特賜矜許。俾伸人子至情。不勝幸甚。答曰。省疏具悉。卿其依所請歷省焉。
정조 8년
吏曹參判李敬養疏曰。伏以。封典遄完。賀儀載擧。臣民慶忭。大小惟均。臣向叨臺職。情實難强。屢犯違慢。恭俟大何。伏蒙聖度寬假。郵罰不加。特賜鐫遞。俾伸廉防。臣仰戴恩造。圖報無階。曾未踰日。忽伏承天官除命。臣於是驚惶震越。罔知攸措。臣姿本庸愚。而惟我聖上甄拔之。事多顚妄。而惟我聖上疪覆之。恩渥偏深於山海。報答都蔑於涓埃。區區所自勉者。惟在殫竭魯鈍。筋力奔走。而顧此銓地。始自郞官。冥升至此。今幾十載。有除輒膺。未嘗飾讓占便。而屢試蔑效。無一善狀。瘡疣百出。譏評四至。至於向來待罪見職也。臺言峻發。擬以譴削。至今追思。惶汗浹背。僨誤之地。不可復玷。廉義之重。不容拚棄。荐違召命。冞切兢惶。昨緣懲討義重。他不暇顧。冒沒一肅。獲隨諸臣之後。粗效沐浴之忱。而若夫夤緣事會。仍因蹲據。實非私義之所敢安者。玆敢猥陳短章。仰慕衷懇。伏乞聖明。俯垂諒察。亟命鐫削臣職。仍治臣違傲之罪。以肅朝綱。以安賤分。不勝萬幸。答曰。省疏具悉。卿其勿辭行公。
정조 8년
大司諫吳大益疏曰。伏以。臣於秋間。待罪諫長也。目覩逆賊夏材。窮天地亘古今。所未有所未聞之極惡大變。其沬血飮泣。北首爭死之願。實有秉彝之不自已者。而帳前入侍。旣未售嚴訊窮覈之奏。臺廳箚啓。又未伸盤問孥戮之請。畢竟擧措之乖當。重被喉院之駁議。至今思惟。惶恧欲死。臺端一步。不啻已試僨誤之地。今此新除之下。其何可抗顔冒膺。自壞廉防。而惟是事在目下。義重懲討。不容泯默。敢此痛陳焉。噫嘻。亂臣賊子。何代無之。而自夫丙丁以來。一種梟獍之類。讎視國家。角勝君父。必欲逞其胸臆。釀出凶禍者。種下種子。接踵而生。將至彝倫斁壞。義理淪晦。此明義一錄。實爲建天地垂萬世之書。凡爲海東臣子。孰不尊如日星。信若金石。而其於凶種亂孽。心腸未化。怨毒轉加。祖述乙丙之凶言。潛蓄無君之逆謀。至於夏賊而極矣。自有此賊以來。凡在橫目之列者。實有無生之心。而環顧今日之朝廷。明目張膽者。果有幾人。擧皆伈俔度日。了無挺身沬血。痛拔根株之意。其將國不得爲國。人不得爲人。此莫非群下難赦之罪。而臣愚死罪。竊以爲殿下。過於鎭安而反啓其醞釀之計。主於姑息而徒長其跳踉之習。果然如尹得孚李魯春輩。相繼而起矣。噫。彼得孚。卽夏賊血戰公議。首先通擬之人。則其平日之受其卵育。爲血黨死友。明若觀火。到今夏賊之窮凶情節。他無究得之道。則先治黨與之律。非得孚而誰也。魯春則前後投疏。情狀閃忽。擧措凶悖。究其心則不逞也。執其跡則叵測也。直與得孚。同一腸肚。而得孚之當初勘罪。失之太輕。非久蒙宥。便同平人。天下寧有是也。今於魯春嚴囚之後。窮覈得孚。尤不容少緩。臣謂尹得孚。亟令王府。一體拿來。竝與魯春。設鞫得情。斷不可已也。雖然。此輩特其枝葉也前茅也。若其主張凶論。乖亂義理者。實有窩窟根柢。卽金鍾秀是已。鍾秀之向來一箚。雖謂之有所樹立。可也。而唯其陰譎之性。常懷樂禍之心。貪戾之習。每蓄不饜之志。上負典保優禮之聖恩。下售譸張糾結之凶計。指使失志之徒。打成一片。雖以今番一疏觀之。拈出前都憲疏中一句。盛加疑怒。竝與前箚樹立。而有若漫漶發明者然。隱然與魯春翻身自明之章。同歸一套。其立幟於凶黨。倒戈於明義。前後心跡。綻露無餘。可謂眞面之傀儡。群凶之嚆矢。此而置之。則凶家害國。將無所不至。臣謂工曹判書金鍾秀爲先施以屛裔之典。可也。都承旨宋載經。本以詖僻之徒。過蒙拔擢之恩。天官亞席。出自中批。在渠報答之道。固宜區別淑慝。奉揚德意。銓注之間。無敢有一毫偏係之念。前後疏通。不待首堂該郞之齊議。任意差擬。無少留難。遂使朝著不靖。世道益壞者。莫非用意惹事之致。臣謂都承旨宋載經。亟刋銓望。仍施削職之典。可也。嗚呼。今日治逆之寬縱。人心之狃安。殆非一朝一夕。而雖以近日來事言之。揆衡諸賊之煽禍。蓋由於鄭妻晏處近畿之致。趙嵎逃躱之變怪。亦祟於龜賊減等出陸之故。唯此兩賊。未正法之前。將不知無限亂逆。又出於何地。臣願亟從前後三司之請。使王章亟伸。輿憤少洩。以爲斬草除根之圖焉。三司之責。將以明國是而主正論。則李魯春疏出後。側聽多日。無一人明辨而痛斥者。其爲溺職。有甚於晩後塞責之沈頤之也。良可寒心。臣謂近日三司諸臣。一倂施以譴削之典。斷不可已也。答曰。省疏具悉。
정조 8년
執義李東郁疏曰。伏以。臣本以鹵質。濫蒙洪造。前後踐歷。罔非踰分。絲毫蔑補。愧懼徒積。迺者中丞新除。遽降於郊館動駕之時。義重陪扈。冒沒出肅。而第臣有情勢之難强者。臣於秋間。待罪館職也。目覩逆賊夏材。窮天地亘古今。所未有所未聞之極惡大憝。聯箚請討。而誠意淺薄。未遂北首爭死之願。至今追思。惶恧欲死。伊後忝叨柏府也。以議諡時不言。三司臺論峻發。從此以後。臺端一步。鐵限在前。而惟是事在目下。誠急懲討。不容泯默。敢此附陳焉。噫嘻。痛矣。丙丁以來。義理大明。明義錄一部。實爲建天地垂萬世之懿範。而惟彼梟獍之徒。不惟不爲革心之圖。反生讎視國家。角勝君父之心。百計敲撼。萬方嘗試。必欲逞凶臆而釀凶禍。種下生種。枝上添枝。彝倫由是而斁壞。義理由是而杜晦。至於夏賊而極矣。凶肚逆腸。劇於天海。陰謀悖言。浮於孝任。凡爲海東臣子者。孰不欲手磔口臠。而殿下過於鎭安。廷臣一味玩愒。窩窟未能打破。根柢漸益滋長。如尹得孚李魯春輩。前茅後殿。換面迭出。目下爻象。將至於滔天而後已。寧不痛哉。噫。彼得孚。卽夏賊首先通擬之人也。其腸肚相連。謀議綢繆之狀。昭不可掩。到今夏賊正法之後。鉤覈情節。惟在得孚。而魯春之甘心死黨。力戰公議。前銜投疏。肆然營救。其閃倐之跡。陰譎之狀。極爲叵測。此而尋常處之。則其將國不得爲國。人不得爲人。臣謂尹得孚。亟令王府。一體拿來。與魯春設鞫得情。斷不可已也。答曰。省疏具悉。
정조 8년
校理李錫夏。修撰李延伋。副修撰尹序東等箚曰。伏以。臣等得伏見傳敎下者。首尾千萬言。丁寧懇摯。諭之以近日凶賊。古今所無之變。責之而今日臣子。懲討不嚴之罪。臣等不忠無狀。忝居三司。致有今日之下敎。一則臣等之罪。二則臣等之罪。愧赦惶懍。直欲無生。而愚憤所激。短箚略陳。惟聖明垂察焉。嗚呼。近年以來。國是靡定。而義理愈晦。人心日下。而變怪層生。日昨李魯春之疏又出矣。其疏之遣辭閃倐。用意凶慘。殆同螮蝀之不敢指。鬼域之不可測。其爲情態。直令人驚駭痛惋。噫嘻。痛矣。夏賊之爲窮凶劇逆。實是通天地亘古今。所未有所未聞者。爲今日臣子者。孰不以不能口臠手磔。爲冤恨憤痛。而彼尹得孚之投呈一疏。必欲打壞義理者。卽夏賊之所嘗扶護。所嘗吹噓。其與之綢繆相結。爛熳同情。自可推知。苟有一分秉彝之性者。其何敢肆然生心於容護得孚。而噫。彼魯春。抑何心腸。前後化身。極意申救。甚至蹈襲其口氣。以爲網打國邊人之計。是可忍也。孰不可忍也。其所用心設計。吁亦凶且㦧矣。噫。明義一書。卽我東含生。所秉執之第一等義理。而怪鬼不逞之徒。前後迭出。始而得孚之凶疏。卽夏賊之所欲汲引者也。今焉魯春之悖語。卽得孚之同一心腸者也。義理漸歸於湮晦。人彝將至於斁絶。此非一朝一夕之故。聲氣之和應。情跡之糾結。昭不可掩。其在扶植倫綱。逆折禍本之道。不可不一一鉤覈。打破根柢。臣等謂李魯春尹得孚。竝令王府。設鞫嚴問。期於得情。夬施當律。斷不可已也。取進止。答曰。省疏具悉。
정조 8년
副校理安策疏曰。伏以。臣向於玉署持被之日。得聞母病添劇之報。猥陳請急之章。恭俟鈇鉞之誅。伏蒙聖慈曲賜俯諒。特許恩遞。頌祝天恩。闔門感泣。曾未幾何。恩除又降。臣聞命驚惶。靡所容措。非不欲竭蹶趨承。以謝恩命。而第臣母病。轉益沈重。氣息奄奄。方在萬分危劇之中。臣方左右扶將。焦遑煎迫。實無暫時離捨之勢。召牌屢降。承膺無路。惶隕悚蹙。罔知攸措。此際伏聞大論峻發。懲討方嚴。而顧臣情地。有萬萬難安者。職忝論思。一味泯伏。臣罪至此。尤合萬誅。俯仰天地。此何人斯。伏乞聖明。亟削臣職。以便救護。以靖私義。千萬幸甚。臣旣不敢以見職自居。則不宜容喙。而第伏念明義一部之義理。卽撑天亘地。俟百世而不惑者也。倫常賴是而不墜。綱紀由此而不亡。顧今在廷臣僚之藉手事殿下者。捨是書奚以哉。固當抱此一書。生死以之。扶我義理。戢彼奸萌者。是誠今日臣子。茶飯於是。寤寐於是者。而夫何挽近以來。人心漸至於陷溺。義理終歸於晦塞。由其陷溺也。不知君讎之爲何物。由其晦塞也。不知懲討之爲何事。非徒弁髦於大論。反或顚倒於國是。甘心背國。爲賊報仇者。有如兪岳柱之疏出。而世變之罔測。於斯極矣。噫。沈樂洙之年前一疏。其所秉者義。所討者賊。欲爲拔本之計。至有溯原之語。此不過龜賊之量翼。榮賊之德億而已。凶逆之附麗根因有素。則文字之上下脈絡可見。而今乃歸之戕善之科。謂以聖世之衮貞。渠若有一毫臣分。安敢以疑亂之計。至有此嘗試之語。視其懲討之人。如視衮貞也哉。凶腸禍肚。至於此極。思之及此。不覺懍然。至若金鍾秀之自來劻勷。包藏禍心。世之側目。厥惟久矣。麤氣敢藉於寵光。餘戀尙係於宿處。聚結徒黨。主張邪說。人心已被其誑惑。禍機將至於戕殺。蘊釀之久。情狀已著矣。當初所攻。同一賊也。而今於人言之稱奬。不憚趨向之忽變。辭意噴薄。必欲背馳。甚至於氷炭燕越等語。登諸章奏。其心所在。臣實未曉也。噫嘻。痛矣。通天地亘古今。所未有所未聞之劇逆大憝。夏賊是已。雖刳腸劃腹。嚼其心肝。猶不足以洩神人萬一之憤矣。在今日廷臣之道。固當咬牙碎齒。痛骨腐心。誓不欲生。而猶此冥然悍然。臣死之義。未聞其人。則臣等之罪。雖萬戮猶輕。夫舊賊未袪。新逆踵生。枝節相連。一串貫來者。此莫非義理湮晦。以致如斯。到今無事不有。無變不生。馴致於夏賊之窮極。則明義一書。已無可讀之地。而唉此近日之爻象。又何爲而如是也。此不可不明示好惡。以定國是。臣謂削板罪人兪岳柱。亟令王府。拿鞫嚴問。以施當律。工曹判書金鍾秀爲先施以屛裔之典。斷不可已也。答曰。省疏具悉。
정조 8년
正言徐有鍊疏曰。伏以。噫嘻。痛矣。世敎之凌夷。人心之陷溺。一何至於今日之甚也。近年以來。義理漸晦。隄防益壞。千般變怪。式月斯生。一部明義。無地可讀。而甚至於李魯春之伸救尹得孚之疏出矣。嗚呼。亂臣賊子。雖曰無代無之。至如夏賊之窮凶絶㦧。劇逆大憝。實是窮天極地。振古亘今之所未聞所未有也。凡在於橫目含齒之列者。莫不欲手以磔而口以臠。食其肉而寢其皮。則凡係此賊之所相親。雖至下隷之賤。亦當斥遠之不暇。況其徒黨之所嘗汲引而通擬者。其可忍營救而伸護之哉。夏賊之變旣出。則黨與之誅。宜先於得孚。而獄體疎虞。鉤覈未盡。尙使漏網之魚。獲逭三尺之律。輿情之憤。愈往愈激。而噫。彼魯春。抑獨何心。投進一疏。滿紙張皇。外托自明之章。內售伸救之計也。此其計惟在於網打國邊之人。而其跡之昭不可掩。有若泥中之鬪獸。究厥心腸。萬萬陰㦧。雖然。此豈一魯春之所獨辦者哉。蓋其窩窟未破。根柢已深。醞釀有素。排布愈密而然。此不窮加究覈。痛絶亂本。則畢竟禍機。將至於滔天之境。思之及此。寧不骨靑而心寒。體栗而膽掉。且夫沈頤之之原疏。臣尙未得見。雖未知其疏語之如何。而第以目前所下批旨中辭敎觀之。其只說夏賊二字。而宛轉說去。無驚遑痛惋底意。可以推知。其心所在。吁亦叵測。臣謂李魯春沈頤之。竝令王府。設鞫得情。夬施當律。斷不可已也。答曰。省疏具悉。
정조 8년
掌令金光岳李壽咸。獻納李師濂等疏曰。伏以。嗚呼噫嘻。夏賊之窮凶劇惡。自有天地生民以來。所未有所未聞之極逆大憝。則爲今日臣子者。孰不欲食肉寢皮。以快君父之讎。而只緣天討之亟行。未卽手磔而口臠。誠意淺薄。時月玩愒。請用極律。則不過曰适雲例而已。請詰根因。則不過曰親屬奴傔而止。便同尋常討逆。日事謄傳故紙。臣等不忠。一至於此。天意孚格。尙何敢望。倫彝由是而日斁。隄防職此而益壞。一則臣等之罪。二則臣等之罪。居常惶懍。求死不得矣。卽伏見大僚胥命啓辭傳敎下者。辭旨勤懇。義理明白。日星於昏衢。指南於迷塗。諄諄若慈父之詔幼子者然。臣等聚首雙擎。展讀未半。自不覺其聲淚俱下。繼之以血也。噫。彼尹得孚。卽夏賊居銓時。首拔甄擬者。則其平日綢繆。昭不可掩。而其疏頭腦。專出於排斥義理。則雖謂之與夏賊同一心腸。實未爲過。故李魯春當初拿鞫之請。果得沐浴之體。而今忽自明。猶恐不及。至曰隨衆劻勷。過斥言官。又曰言之乖當。捫舌何及。末乃以孤負本心。不待識者之言。而自知謬妄之罪爲言。所謂識者。果是何人。而渠非狂易之人。如非萬不獲已。則必無前後矛盾。判作兩截之理。其主張黨護之類。必有其人。慫慂反辭之跡。明若觀火。此非一朝一夕之故。其所以卵育而醞釀也。久矣。臣等謂尹得孚與李魯春。竝加嚴鞫。期得根因。使義理大明。王法得行焉。沈頤之疏本。臣等姑未得見。未知其遣辭之如何。而試就傳敎中辭旨觀之。則以旣說夏賊二字。是豈若是宛轉說去爲敎。噫。未食此賊之肉。實爲群下之腐心痛骨處。則渠亦我東臣子。抑獨何心。忍敢雍容緩討。略無沬血底意。古今天下。寧有如許臣分乎。言之及此。不勝腸裂膽掉。其在究覈之道。不可尋常處之。亦願沈頤之。亟施應行之律。以嚴懲討之義。斷不可已也。答曰。省疏具悉。
정조 8년
甲辰十二月初十日辰時。上御貳極門內。方物看品入侍時。行都承旨金尙集。行左承旨朴祐源。右承旨洪仁浩。左副承旨徐有成。右副承旨金履正。假注書洪義浩朴蓍壽。記注官金健修。記事官金鳳顯。以次侍立。上命承旨。進前看品。仍命書榻敎曰。濟用監提調。從重推考。當該進排官拿處。上命昨日柑製入格儒生入侍。洪樂貞等。以次進伏。上各問姓名。仍命先退。上曰。抄啓文臣就入。仍命書題揭板。先後四拜後出。做司饔院以進。上仍命退。諸臣以次退出。
정조 8년
甲辰十二月初十日午時。上御誠正閣。抄啓文臣科次課講入侍時。行左承旨朴祐源。右承旨洪仁浩。左副承旨徐有成。右副承旨金履正。假注書朴蓍壽。記注官金健修。記事官金鳳顯。以次進伏訖。上命書傳敎曰。政令已至多日。尙不開政。事體所在。誠極未安。吏曹判書李命植。參議黃昇源。從重推考。申飭開政。命書傳敎曰。右承旨聞有實𧏮。許遞。與未差之代。前望單子入之。新除援承旨。待下批牌招察任。上曰。左副承旨入侍。又命書傳敎曰。詞訟劇地。委屬可悶。在外刑曹判書許遞。今日政差出。上曰。提調入侍。上親考抄啓文臣科次。竝書三上。仍命比較。上命課講爲之。次第收栍後。命退。諸臣以次退。
정조 8년
行都承旨金尙集坐。行左承旨朴祐源內閣直。行右承旨沈有鎭坐直。左副承旨李時秀坐。右副承旨徐有成坐。同副承旨金履正坐直。注書二員未差。假注書韓興裕仕李敬五仕直。事變假注書李遇濟仕。
정조 8년
傳于金尙集曰。戶房承旨入侍。
정조 8년
傳于金尙集曰。三使臣入侍。
정조 8년
以禮曹中宮殿誕日陳賀節目。傳于李時秀曰。權停。
정조 8년
徐有成啓曰。兩司諸臺。有稟達事。來詣請對矣。傳曰。俄於禁堂請對啓辭。已下敎。別無更諭之事。且今夜漏已深。酬應旣多。卿等退去。可也。
정조 8년
李時秀啓曰。校理林道浩牌不進罷職傳旨捧入。副校理李顯靖。修撰沈樂洙。副修撰趙弘鎭俱在外。玉堂上下番俱空。已至多日。事甚未安。未差之代。政官牌招開政差出。待下批仍卽牌招。以爲推移入直之地。何如。傳曰。允。
정조 8년
有政。吏批。判書李命植進。參判李敬養牌不進。參議黃昇源査對進。行都承旨金尙集進。以趙興鎭爲戶曹參議。以金東稷爲奉常正。以許霔爲工曹正郞。李翼晉爲校理。以鄭萬始爲副修撰。以朴元浩爲平市主簿。以曺允大爲東學敎授。以朴敦浩爲義禁府都事。
정조 8년
以校理李翼晉林道浩。副修撰鄭萬始牌不進罷職傳旨。傳于李時秀曰。只推。
정조 8년
李時秀啓曰。玉堂上下番俱空。已至多日。事甚未安。校理李翼晉林道浩。副修撰鄭萬始。旣有只推之命。竝以牌招。以爲推移入直之地。何如。傳曰。允。
정조 8년
以校理林道浩牌不進罷職傳旨。傳于李時秀曰。只推。
정조 8년
李時秀啓曰。玉堂上下番俱空。已至多日。事甚未安。校理林道浩。旣有只推之命。卽爲牌招入直。何如。傳曰。允。
정조 8년
沈有鎭啓曰。判義禁李命植。知義禁李在簡。同義禁李敬倫。有稟達事。來詣請對矣。傳曰。昨因書陳所懷。已知請對之意。如是相持。事體反歸輕易。竝依初下敎擧行。可也。
정조 8년
傳于金尙集曰。承旨入侍。
정조 8년
金履正啓曰。新除授修撰沈樂洙。時在京畿果川地。經筵入番事緊。斯速乘馹上來事下諭。何如。傳曰。依啓。
정조 8년
金履正啓曰。事變假注書金孝建。身病猝重。勢難察任。今姑改差。何如。傳曰。允。
정조 8년
金孝建改差。代以李遇濟爲假注書。
정조 8년
金履正。以兵曹言啓曰。五衛將李尙顯。身病猝重。時月之內。萬無供職之望。呈狀乞遞。病旣如是。則宿衛輪番之任。不可久曠。改差。何如。傳曰。允。
정조 8년
金履正。以禁衛營言啓曰。本營哨官李得遠。受由過限。依例汰去之意。敢啓。傳曰。知道。
정조 8년
甲辰十二月十一日巳時。上御誠正閣。承旨入侍時。同副承旨金履正。假注書李敬五。記注官金健修。記事官金鳳顯。以次進伏訖。上曰。三使臣入侍。賤臣承命出。與謝恩正使朴明源。副使尹承烈。書狀李鼎運偕入進伏。上曰。勅行無事入京之意。先爲馳啓。書狀則非特行臺。一行凡百。無不檢飭。須勿放過。善爲往返也。仍命退。諸臣以次退出。
정조 8년
甲辰十二月十一日午時。上御重熙堂。戶房承旨入侍時。行左承旨朴祐源。假注書李敬五。記注官金健修。記事官李崑秀。以次進伏訖。上命書傳敎曰。觀此伴送使狀啓。自松都至金川。數十里之間。旗幟不爲整待。以致紛紜。軍物差使員。伴送使雖已拿入。分付云。而此槪兩道地界。互相推諉。致有此貽羞之擧。不可無査處。自延接都監。卽爲詳査。論理草記。仍命退。承史以次退出。
정조 8년
甲辰十二月十一日申時。上御重熙堂。承旨入侍時。同副承旨金履正。假注書李敬五。記注官金健修。記事官李崑秀。以次進伏訖。上命書禁府諸堂請對批旨。履正書訖奏曰。臣雖承命書之。而臣之失職之罪。益無所逃。伏願更加三思焉。上曰。勿爲更煩。可也。以領議政初度呈辭。命書傳敎曰。卿之辭單。此何故也。大臣與庶僚有異。非尋常呈告之職。觀於政府故事。不允批答之載錄者絶罕。其優任責成之意。自昔伊然。近因朝著多事。台席無暇暖之日。每過一番事爲。輒作三相瓜限。揆以國體。寧有是也。噫。悶卿獨賢。許副屬耳。前日之曲諒。旣有深意。今日之重卜。亦有深意。宮筵責勉之敎。卿想記有矣。縱緣人不恕我。事未諧意。義理則益晦。世道則益乖。而一部陽秋。非卿爲誰。向夜多少說話。實出予心腹。斷斷苦心。雖未望在筵諸臣之一一體悉。而此時彌綸之責。仰成于卿。曾未數宿。長單忽到。然則義理無講明之人。世道無底定之期歟。愕眙失圖。不覺繞壁。顧今朝象。無一可恃。許多病源。專由於擔着無人。波蕩成習。今卿無疾病情勢之可言。而又作此丐遞之擧。則卿宰以下之却步長顧者。其何以董飭乎。卿之去就。所關匪細。雖以予爲卿之心。參倚輕重。有難從施。卿須體予慇懃之諭。亟撤來單。弘濟時艱事。遣承旨。傳諭。仍傳封下呈辭。仍命退。承史以次退出。
정조 8년
甲辰十二月十一日酉時。上御重熙堂。左承旨與勅使問安承旨入侍時。行左承旨朴祐源。問安承旨李在學。假注書李敬五。記注官金健修。記事官李崑秀。以次進伏訖。上曰。勅行中路無頉否。在學曰。連爲好去。而松都金川之境。前排旗幟。不爲待令。勅使雖不致責。在我接待之道。事甚無顔矣。上曰。俄筵已有下敎。而緣何致此云耶。在學曰。傳站交替之際。不善指揮而然云矣。上命讀金鍾秀疏批。仍命退。承史以次退出。
정조 8년
行都承旨金尙集坐直。行左承旨朴祐源坐。行右承旨沈有鎭坐。左副承旨李時秀式暇。右副承旨徐有成坐。同副承旨金履正坐直。注書二員未差。假注書韓興裕仕直李敬五仕。事變假注書李遇濟仕。
정조 8년
以來十六日。日次儒生殿講。取稟。傳于金尙集曰。爲之。
정조 8년
金履正啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
金履正啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
徐有成啓曰。兩司諸臺。有稟達事。來詣請對矣。傳曰。入侍。
정조 8년
傳于沈有鎭曰。都承旨入侍。
정조 8년
金尙集啓曰。明日抄啓文臣親試爲之事。命下矣。處所以何處爲之乎。敢稟。傳曰。依昨年例爲之。
정조 8년
金尙集啓曰。明日抄啓文臣課講時。何承旨進去乎。敢稟。傳曰。都承旨進去。
정조 8년
以兵曹侍衛節目。傳于金履正曰。雖由月覲門動駕。省牲省器。事體自別。別雲劍望書入。此後準此施行。
정조 8년
傳于金尙集曰。左承旨入侍。
정조 8년
金尙集啓曰。校理林道浩李翼晉。副修撰鄭萬始牌不進罷職傳旨。今方捧入。副校理李顯靖。修撰沈樂洙。副修撰趙弘鎭俱在外。玉堂上下番俱空。已至多日。事甚未安。未差之代。政官牌招開政差出。仍卽待下批牌招。以爲推移入直之地。何如。傳曰。待明朝。牌招開政。
정조 8년
傳于徐有成曰。今聞承宣言。泮長聞有實𧏮。陞試難以連次設行云。許遞。前望單子入之。待下批牌招。明日雖値齋日。依例設行事。分付。
정조 8년
大司成前望單子入之。趙鼎鎭落點。
정조 8년
傳于金尙集曰。發遣吏郞。淸齋與否。摘奸以來。
정조 8년
金履正。以兵曹言啓曰。禁軍來春夏等都試。政府及本曹。連因有故。不得設行。今已過時矣。在前如此之時。有仍停都試。代行祿試射之例。今亦依此擧行。何如。傳曰。允。
정조 8년
金履正。以司僕寺一二提調意啓曰。本寺正李鼎運。奉命出疆。內寺番次。極其苟艱。今姑改差。其代。令該曹口傳差出。以爲推移入直之地。何如。傳曰。允。
정조 8년
吏曹口傳政事。以姜爲司僕正。
정조 8년
金尙集。以禮曹言啓曰。因刑曹草記。京畿通津居幼學李普顯。擊錚原情內。渠等所居奉城面所伊浦赤只里釣浦顚柳亭雲陽等地。本以沿海。漸次泥生。便成陸地。故民人多費累萬金。作畓三百餘石落。今爲六年。而數年前同里居徐東齡。締結京居吳景偉等。假托壽進宮。渠等起墾之畓。逐年加稅。鞭扑狼藉。呈于戶曹。詳考收稅案。則通津高陽泥生處。元無宮房折受之事。槪此泥生畓。旣是量外。亦無屬處矣。得伏聞永祐園香炭位田。不滿定制。渠等與高陽松山面內草島蘭芝島泥生畓起墾民人。從便相議。所耕結卜。永作位田之意齊訴。自本園枚報禮曹。發關畿營。頃已摘奸。從願折受於位田。俾得安土云矣。今此普顯等。願納位田。自禮曹已爲摘奸。則其所管之處。民人私墾之事。明知其實狀。令該曹稟處事。允下矣。園所香炭及位田收稅之數。本不滿於定制。故月前本園官員。以此泥生之處。加定折受之意。有所論報。發關畿營。使之査報。而方値積雪。未及打量云。更令本道。知委該邑。從速査報。果如狀辭。則假托宮房。作挐民間之徐東齡吳景偉等。令攸司科治後稟處。何如。傳曰。允。
정조 8년
金履正。以訓鍊都監言啓曰。明日景慕宮展拜時。依兵曹節目。弘化門軍一百名。集春營軍五十名。各留十名。待標信除出。臣率領排立於月覲門外。還宮後。還爲入直之意。敢啓。傳曰。知道。
정조 8년
金履正。以訓鍊都監言啓曰。本局從事官申耆鄭昌老李奎亮金師柱。俱爲差祭。明日本局省記。無以推移。依例以把摠代直之意。敢啓。傳曰。知道。
정조 8년
金履正。以訓鍊都監言啓曰。本局中軍李得濟。身病甚重。勢難察任。改差。何如。傳曰。允。
정조 8년
金履正。以御營廳言啓曰。今十二月十三日。景慕宮展拜時。依兵曹節目。集春營入直軍五十名內。除營直十名。實四十名。領軍把摠安允奭。入直哨官李景佐。領赴訓鍊都監都領陣。東營入直軍三十名除出。入直把摠李煥。哨官蔡述夏率領。宮大門外把守。而竝待標信出用。解嚴後。還入直間。集春營哨官南述老。東營哨官韓命祥。代直之意。敢啓。傳曰。知道。
정조 8년
刑曹啓目。本曹所管充軍罪人乙良。依啓聞施行。何如。判付啓。金太得安三福等。竝放送爲良如敎。
정조 8년
領議政徐命善箚曰。伏以。臣情則至蹙。病且難强。冒控長單。決意必遞。而亦庶幾生成之澤。終始曲副。有隕自天。不俟終日矣。乃者近密之臣。齎宣聖旨。恩言曠絶。責勉備摯。臣擎讀屢回。感涕自零。將不知何以爲對。噫。觀今朝象。誠可謂茫無津涯。義理則日漸晦塞。風俗則日漸訛誤。人各爲心。視公憤。不若私憾。事皆圖便。爲身謀。反勝國計。而一副規模。渺無立得定之時。雖殿下宵旰憂勤。必欲做治。其如承佐之無人。毁畫之多方何哉。夫以臣之受恩罔極。才具力量。有可以絲毫裨補者。四至之拳踢。不足恤也。一已之廉防。不足言也。固當拚棄死生。任怨趨赴。以自效其鞠躬盡瘁之誠。而奈其僨誤之迹。孤負已極。顚沛之地。畏縮轉甚。非但世不饒臣。臣亦自知當去。重以衰敗無餘。疾疢相續。目下阿睹之症。大妨酬接之節。而醫言心血乾燥。肝木熾盛。與夫輪行風熱之祟。治法不同。必須久費歲月。雜試刀圭。使藥力浸潤。元氣充旺。然後或冀其有一分應驗。則元輔重任。其將爲臣養疴。任他虛縻。以至簿書期會之末。罔念其泮渙叢脞乎。嗚乎。情莫如臣。病莫如臣。今臣此擧。豈其樂爲。而每顧不擇夷險之初心。未始不慙悚背汗。所自恃者。我聖上天地於臣。父母於臣。不以臣爲無情無病。而强聒於不當聒之日。今奉聖敎。大失所圖。此皆臣誠意淺薄。命道畸窮。拙訥之辭。終不能仰格天心。伏枕抑塞。寧欲無生。敦迫之下。祗承無路。玆不得不更將切至之懇。復犯瀆擾之誅。伏乞聖明。察臣言之毫非假飾。念國事之不容久曠。亟解臣本兼諸任。俾臣得以少伸私義。獲延殘喘。區區不勝顒祝。取進止。答曰。省箚具悉卿懇。夜下敦諭。長單卽撤。幡然造朝。予方側席而待。至若阿睹之𧏮。固知一時微疴。而慮念則深矣。以今斗寒。恐妨將攝。姑不更事敦迫。卿須安心。益加善攝。俟少間卽起視事。仍傳曰。此批答。遣史官。傳諭于領議政。
정조 8년
領中樞府事金尙喆。領敦寧府事鄭存謙。領議政徐命善。左議政洪樂性。行判中樞府事李福源金熤等箚曰。伏以。臣等昨以斗恒準法事。聯陳短箚。冀蒙兪音。及承批敎。不賜允可。卽又伏見金吾草記批旨。有夏賊子若女。待年滿之命。臣等愕眙抑鬱。益恨箚中論列。不能分曉。以致聖敎之有此失也。噫嘻。法者。天下之公也。固不可一分毫低仰。而治逆之法。尤有重焉。聖人所以尊王綱立人紀。以懲天下萬世之亂臣賊子者。實在於是。适麟夢顯雲五賊之比常律加一等者。蓋以此耳。今此夏賊之劇惡大逆。尤非适雲比也。則用法之道。視适雲宜加而不宜減也。義理明正。蓋亂逆緣坐之法。弟姪無異。而适雲之弟。以劇逆加一等而斬。顯賊之弟。以出系減一等而絞。加於絞者爲斬。則減於斬者不爲絞乎。然則斗恒之減於斬而絞。法意較若。無容更議。今若一減於斬而爲絞。再減於絞而爲爲奴。則是將加不過一等。而減便爲二等。揆以聖人用法之義。寧有是耶。且夫逆賊之子女應坐者。必待年滿。卽治逆之常典也。今於加一等用律之逆。何可反用常典。使夏賊之遺孽。一刻容息於覆載之間乎。至於适姪之軍門處斷。昭載於王府謄錄。則處斷卽處斬也。又豈有律文之更考者乎。臣等之請以五賊律施行者。非謂夏賊之惡逆。此律足當。只以如此而後。或可爲少洩輿憤之道也。聖上旣許臣等之請。而昨今處分。每從循常之典。夫安有五賊律施行之意哉。伏乞聖明。念王法之重。察臣等之情。收還成命。亟令王府。一依草記施行。使典憲行。亂賊懼焉。取進止。答曰。省箚具悉卿等之懇。俄於臺啓之批。亦已詳言。卿等不必如是爭執。須諒之諒之。仍傳曰。此批答。遣史官。傳諭于時原任大臣。
정조 8년
判義禁李命植。知義禁李在簡。同義禁李敬倫等疏曰。伏以。臣等以夏賊逆種之待年。斗恒之爲奴。李魯春島配之不可擧行。陳章而未蒙開納。求對而不許召見。及夫昨夕。以竝依初下敎擧行爲敎。臣等相顧驚惶。莫省攸措。夏賊是開闢以後。所未有之凶逆。比适雲麟顯。不但有加十百倍。則施以五賊已施之律。猶不足以洩神人之憤。況可不施五賊已施之律。無異尋常治逆之道乎。蓋五賊逆節。比他賊有加。則用律亦加一等者。卽已然之典也。斗恒之不爲處斬。而只爲處絞者。以其出系之故也。子女之不爲處斬。而只爲處絞者。亦年未滿之故也。若其斗恒之爲奴。逆産之待年。自是常典。烏在其加一等之意也。梟獍之種。俱不當一日留置。應行之典。亦不宜一日少緩。而至於李魯春。附麗凶黨。壞亂朝廷。情節叵測。宜乎嚴鞫。而遽命酌處。王章未伸。輿情益激。臣等忝在獄官。不復爭難。則義理斁矣。臣分虧矣。臣等雖不忠無狀。豈容爲此。方命之罪。萬被誅戮。亦所甘心。伏乞聖上。穆然深思。亟從臣等之請。俾得夬行天討。悉覈凶情焉。臣等無任屛營祈懇之至。謹昧死以聞。答曰。省疏具悉。悉已諭矣。
정조 8년
死罪臣金鍾秀疏曰。伏以。臣妄率顚錯。自犯死罪。疏批嚴重。誨責備至。臣感激惶隕。置身無地。戴罪赴召。亦非獲已。愧訟之意。雖幸略暴。迹涉放肆。尤深悚蹙。及伏見大臣胥命啓辭批旨。心膽隕墜。求死不得。蒼黃入城。泥首金吾。已有日矣。噫。臣之妄率顚錯。自犯死罪。今幾遭矣。實賴天日之明照。燭臣心事之無他。至今保有喘息。臣感泣銘鏤。竊庶幾痛加懲艾。更不至自速邦憲。仰煩聖念。而今又至此。此殆臣死期將迫。天奪其魄。將無以卒承聖上再造之德意。尙何言哉。蓋沈樂洙之庚子疏。實繼臣手箚之後。首發煥億黨逆之罪。則固有功矣。而至於辛丑夏疏。則乃於德相逆節已綻露之後。混稱士流。爲逆賊之資斧。聖批旣嚴。衆論譁然。今番兪岳柱疏。汎稱樂洙之頃年一疏。初不別白年條。而觀其語脈。可知其爲專指辛丑疏而言。故以臣疎率之性。初不慮及於別白年條之計。對疏中。直以氷炭燕越爲言。默而受之爲恥。自外面觀之。有若通指庚辛諸疏者然。則其有傷於庚子義理大矣。辭不達意。咋舌莫及。此其罪萬死而有餘矣。嗚乎。明義錄一部。卽天經地義。民彝之不可一日無者。國而無是。國不國矣。人而無是。人不人矣。少有違越。罪猶當死。與此一反。罪當若何。人臣負此罪名。決不容一日假息於覆載之間。而臣冥頑懦弱。尙未能剖心自明。俯仰跼蹐。靡所因極。敢效古人獄中上書之義。血泣呼籲於閔覆之天。伏乞聖明。曲垂諒察。亟命有司。議臣當被之律。以樹王綱。以嚴臣分。千萬至祝。臣無任崩迫戰灼之至。謹昧死以聞。答曰。省疏具悉。予豈負卿。卿實負予矣。
정조 8년
大提學吳載純疏曰。伏以。臣於月前。猥上辭疏仰瀆崇嚴。及承批旨。大失所圖。此臣誠意淺薄。言辭蕪拙。不能上格宸聽。撫躬跼蹐。如無所容。擬將更申前懇。而際値封勅將至。謝使繼發。不敢言私。又冒沒而出矣。噫。臣濫忝見職。實出人望之外。俗所云千不近萬不似者。直是歇後例諺耳。自揣本末。了無可堪之望。而怵畏嚴命。冒昧承膺。今已六閱月矣。以至愚至陋之質。叨莫重莫大之職。愈久而愈爲罪釁。終必至於上孤仁覆之洪恩。下速僨敗之重戾。此臣所以夙宵一念。惟在速解。憂悸煎灼。不能一日寧處也。且臣當初膺命。只欲一出。以效臣子之職分。以伸歡忭之忱誠。慶禮旣成之後。則準擬祈免。區區微衷。有所自定。而仍緣事會。因循到此。尤切慙恧。今若貪恩戀榮。又復盤礴。則將爲沒恥之歸矣。臣雖無似。職則重任。豈敢爲此哉。其人器之不稱。廉義之當遞。不但自知之甚明。抑亦公議之所同。則不可晏然苟冒。以累聖朝綜核之政也明矣。竊念臣以魯鈍蔑用。猥被拔擢之恩。頂踵毛髮。實非臣有。則夷險燥濕。所不敢擇。而至若見職。則矢心力辭。寧被瀆擾之罪。不敢爲久冒之計者。誠以瀆擾之罪。止於臣身。久冒之計。及於公朝。臣之控辭不已。非敢爲臣之私而已也。惟我聖上至仁至明。無幽不燭。無微不體。豈不垂諒於斯。而曲遂其願乎。玆敢復申至懇。冒死疾籲於聰聽之下。伏乞天地父母。諒臣衷懇之非出矯飾。亟遞文衡之任。以重公器。仍治瀆擾之罪。以嚴朝綱。不勝幸甚。臣無任屛營祈懇之至。謹昧死以聞。答曰。省疏具悉。卿其勿辭行公。
정조 8년
甲辰十二月十二日申時。上御重熙堂。左承旨入侍時。行左承旨朴祐源。假注書李敬五。記事官李崑秀尹行任。以次進伏訖。上命書榻敎曰。明日出宮門路。以貳極門爲之。又命書傳敎曰。明日雖値動駕。各司貶坐。使之依例爲之。又命書榻敎曰。明日抄啓文臣親試時。宣傳官射講兼行。仍命退。承史以次退出。
정조 8년
行都承旨金尙集坐直。行左承旨朴祐源坐。行右承旨沈有鎭坐。左副承旨未差。右副承旨徐有成坐。同副承旨金履正坐直。注書二員未差。假注書韓興裕仕直李敬五仕。事變假注書李遇濟仕。
정조 8년
大殿王大妃殿惠慶宮世子宮。奎章閣政院口傳問安。答曰。知道。
정조 8년
景慕宮展拜罷後。奎章閣政院藥房口傳問安。答曰。知道。
정조 8년
傳于金尙集曰。禮房承旨。馳詣社稷宗廟永禧殿。奉審摘奸以來。
정조 8년
金履正。以都摠府言啓曰。今日入直內三廳武兼禁軍及軍兵等。當爲中日習射。而中宮殿誕日相値。不得爲之之意。敢啓。傳曰。知道。
정조 8년
金尙集啓曰。左副承旨李時秀。以其親病。陳疏到院。而原疏以大祭齋戒。不得捧入。纔已退却矣。今日展拜時。承旨不可不備員。合有變通之道。何以爲之。敢稟。傳曰。許遞。前望單子入之。
정조 8년
傳于金履正曰。侍衛軍兵毛具。
정조 8년
有政。吏曹判書李命植進。參判李敬養牌不進。參議黃昇源進。行都承旨金尙集進。以尹在醇爲執義。安鼎大宋益中爲掌令。李思祚爲獻納。申禹相尹行履爲正言。徐瀅修爲副校理。申耆爲修撰。吳載純爲工曹判書。李敬養爲司圃提調。李在學爲同春秋。徐浩修爲右賓客。博士曺亨壽李彙單付。右賓客徐有隣。左副賓客徐浩修。
정조 8년
兵曹口傳政事。以李文爀爲宣傳官。以趙圭鎭爲都監中軍。
정조 8년
吏曹口傳政事。注書朴能源單付。
정조 8년
以副校理徐瀅修牌不進罷職傳旨。傳于金履正曰。只推。
정조 8년
以全羅兵使狀啓。人物被囕。惶恐待罪事。傳于金履正曰。勿待罪事。回諭。
정조 8년
金履正。以備邊司言啓曰。卽見全羅監司趙時偉狀啓謄報。則以爲羅州苔士島漂到漢人一名。今始問情。以江南省蘇州府南通州船人。貿棗山東。逢風漂流。到水隱嶼。船隻破碎。同船十五人。盡爲渰死。船票亦爲沈失。渠獨爬涯上來。爲我國人救護得活。問其情願。請以旱路還歸。故爲先發關該牧使。卽爲領率渡海。善爲拘置於該邑公廨。看護供饋。禁雜人愼火等節。使之着實擧行。所着衣袴揮項襪子等物。自右水營已爲造給。受手標上送旱路還送事。恭俟回啓擧行云矣。衣袴諸種。水營先已造給。供饋凡節。道臣亦已。申飭。今不必更爲指揮。而船旣破碎。願從旱路。則護送一款。不容少緩。發關分付於所經各道道帥臣處。別定差員。次次交替。領來京城。傳致灣府。以爲入送北京之地。領來時。禁雜人看護等事。各別嚴飭。漢學驛官一人。令該院擇定。給馬下送。更爲問情後。與差員眼同領來。咨問亦令槐院。預爲撰出。定咨官入送事。分付。何如。傳曰。允。
정조 8년
甲辰十二月十三日辰時。上御重熙堂。提調持湯劑入侍時。藥房提調徐有隣。行左承旨朴祐源。檢校直提學徐有防。假注書李敬五。記事官李崑秀尹行任。以次進伏訖。有隣與醫官康命吉。奉湯劑進前。上進御。命書榻敎曰。進御人蔘養胃湯。依前方。自今日一貼式煎入。仍命退。諸臣以次退出。
정조 8년
甲辰十二月十三日辰時。上詣景慕宮展拜。還御春塘臺。抄啓文臣親試。宣傳官射講入侍時。行左承旨朴祐源。行右承旨沈有鎭。右副承旨徐有成。同副承旨金履正。假注書韓興裕李敬五。記事官李崑秀尹行任。藥房提調徐有隣。以次侍立。上具翼善冠衮龍袍。乘輿出貳極門。由月覲門詣景慕宮。就版位行再拜禮。仍詣廟內。奉審省器如儀。出廟門。禮曹判書鄭昌順。跪啓請執圭。上執圭。詣省牲位。省牲如儀訖。還入齋殿。命藥房提調禮判入侍。有隣昌順。承命進伏。少頃。命外版入之。上出齋殿門。左通禮跪啓。請乘輿。上乘輿以出。行都承旨金尙集。復命於駕前曰。臣承命馳詣太廟永禧殿景慕宮。奉審無頉。故敢達。履正曰。講射試官具善復。有實恙云。何以爲之乎。上曰。訓將有頉代。兵判爲試官。仍由月覲門。入詣春塘臺。左通禮跪啓請降輿。上降輿陞御座。命書榻敎曰。進御人蔘養胃湯一貼。更爲煎入。有隣奉湯劑進前。上進御。仍命文武試官各就位。引儀唱臚。抄啓試官朴祐源徐龍輔。講射試官李在簡李敬懋。率文臣及宣傳官。各就拜位。行四拜禮訖。祐源進前。書箋題懸題後。抄啓文臣等以次進講。宣傳官等。以次射講訖。在簡曰。臣於宣薦事。有仰達者矣。出身宣薦。未及得見。姑未知得失之如何。而南行薦。只是單薦云。六月薦一人。臘月薦一人。每薦必輒單擧。臨窠無以排擬。事面已涉苟艱。風習亦甚不美。今番南行薦勿施。使之更爲擧行。何如。上曰。依爲之。行首副行首。竝拿處。可也。出擧條上曰。行首宣傳官改差。其代。令該曹口傳差出。出榻敎又命抄啓文臣比較出律詩題。入小次。命科次入侍。有隣祐源。持試券進前考試。表居首金啓洛。詩居首趙濟魯。以次出榜。上命書傳敎曰。今甲辰抄啓文臣親試都計劃。居首副司果金啓洛。熟馬一匹面給。又命書傳敎曰。抄啓文臣課試都計劃。居首檢閱李崑秀。熟馬一匹面給。又命書傳敎曰。抄啓文臣課講都計劃。居首兵曹佐郞申馥。陞敍。仍還內。諸臣以次退出。
정조 8년
甲辰十二月十三日酉時。上御重熙堂。左承旨入侍時。行左承旨朴祐源。假注書韓興裕。記事官李崑秀尹行任。以次進伏訖。上曰。廳注書入侍。假注書李敬五。承命進伏。興裕退出。上命書傳敎曰。前注書朴能源口傳還付。牌招察任。仍命退。承史以次退出。
정조 8년
行都承旨金尙集坐。行左承旨朴祐源坐。右承旨趙鼎鎭未肅拜。左副承旨徐有成坐直。右副承旨金履正坐直。同副承旨李兢淵未肅拜。注書朴能源仕一員未差。假注書李敬五仕直。事變假注書朴蓍壽病。
정조 8년
金尙集啓曰。儒生殿講。十六日爲之事。命下矣。處所以何處爲之乎。敢稟。傳曰。春塘臺爲之。
정조 8년
傳于金尙集曰。禮房承旨。馳詣宗廟景慕宮。奉審摘奸以來。
정조 8년
承旨前望單子入之。趙鼎鎭李兢淵落點。
정조 8년
傳于金履正曰。明日殿講。大司成不可不備員。未差之代。前望單子入之。待下批牌招。使之先參食堂。後帳殿謝恩。
정조 8년
大司成前望單子入之。閔鍾顯落點。
정조 8년
金尙集啓曰。今此試官望中。時無職名人。令該曹口傳付軍職。何如。傳曰。允。
정조 8년
金履正啓曰。事變假注書李遇濟。身病猝重。勢難察任。今姑改差。何如。傳曰。允。
정조 8년
假注書李遇濟改差。代以朴蓍壽爲假注書。
정조 8년
金尙集。以吏曹言啓曰。今日本曹褒貶坐起時。堂上當爲備員。而參判李敬養。方有身病不進。令政院牌招。以爲進參之地。何如。傳曰。情勢似然。許遞。仍爲擧行。
정조 8년
金履正。以兵曹言啓曰。禁軍別將李漢泰。重致落傷。腰脅牽引。屈伸不得。旬月之內。萬無跨馬供職之望。呈狀乞遞。實病旣如是。則領軍重任。不可暫曠。今姑改差。何如。傳曰。允。
정조 8년
金履正。以義禁府言啓曰。兪岳柱亟施島配之典事。承傳。啓下矣。兪岳柱全羅道靈光郡楸子島絶島定配。而以承傳內辭意。具罪目。依例發遣府羅將。押送配所。何如。傳曰。允。
정조 8년
吏曹判書李命植疏曰。伏以。封典遄完。賀儀誕擧。欣慶之忱。帀域惟均。仍伏念臣於見職。豈有一分冒當之勢。而秪緣國賊尙稽於劓殄。王章久屈於懲討。忠憤所激。未敢言私。猥隨卿宰之後。肅命登筵。繼以金吾事。連日求對。適値夜漏已深。召牌荐辱。身在闕中。逃遁不得。遽赴政席。有若無故承膺者然。每自公退。背汗顔騂。顧臣難出之義。何論職之緊漫。而至於銓衡之重。又非冗散之比。稱量才否。進退人物。其所以鎭服物議。裨補世敎者大矣。臣於年前。亦嘗承乏。半歲行政。百無一可。未獲每人之悅。只招群忌之集。終致無倫之目。罔極之言。逐歲喧嚷。今其眞贓已發。雖不足多辨。在臣遠恥辱之義。身名僇敗。蹤地危臬。亦安得不惄然而自悼也哉。每當除名之降。輒皆逡巡而退縮。則今於至顯之職。蔑效之地。何敢諉以宿趼。罔戒前轍。以自趨於狼狽誤僨之域哉。此臣之滿心憂愧。決意歛退者。而況今世道乖敗。人心浮動。千奇百怪。疊見層出。敢於淸明之時。欲售陰沴之干。前倡後應。左搪右探。數月之間。風色大變。幸賴我聖明洞照。頭勢稍抑。而若其餘波之悉歸洗滌。偏岐之咸囿中正。使一部明義錄大義理。煥然昭揭於一世者。惟在政曹之辨別惟明。去取允當。注擬之際。痛祛偏係之僇習。位著之間。永絶躑躅之隱憂。然後方可以邪正無混。人鬼有分。使國勢尊而物情叶矣。如臣者。才力綿薄。聞見謏寡。無以察其眞僞之疑似。覈其心貌之同異。則其何能克愼乃司。無瘝厥官。得以盡激揚之道。體委毗之眷哉。臣受恩如天。涓埃未效。苟有致力之地。奔走殫竭。豈敢自恤。而惟其責鉅而無以擔荷。情危而難於冒沒。若是而徒懷寵靈。終至顚沛。豈不爲損國體。而壞私義之歸乎。政月將半。貶坐在卽。而百爾思量。實無因仍蹲據之勢。呼燭治疏。瀝盡肝膈之懇。伏乞聖明。特垂矜念。諒微衷之非出例讓。軫重任之不容虛縻。亟命遞改臣所帶銓任。仍治臣瀆擾之罪。以肅朝綱。以安私分焉。臣無任云云。答曰。省疏具悉。所辭過矣。卿其勿辭行公。
정조 8년
甲辰十二月十四日巳時。上御重熙堂。左承旨入侍時。行左承旨朴祐源。記事官朴能源李秀崑尹行任。以次進伏訖。上曰。提調持湯劑入侍。藥房提調徐有隣。醫官康命吉。奉湯劑承命進前。上進御後。命檢校直提學檢校直閣廳注書兼春秋入侍。徐有防徐龍輔李敬五金健修金鳳顯。承命進伏。上曰。假注書朴蓍壽。持筵說入侍。蓍壽進伏。上曰。明日日次儒生親試處所。以春塘臺爲之事。分付。又命書傳敎曰。明日春塘臺殿座時侍衛。以入直擧行。別雲劍以昨日別雲劍爲之事。分付。以右承旨沈有鎭牌招啓辭。命書傳敎曰。許遞。前望單子入之。又命書傳敎曰。十六日殿講。進定於明日。適値歲末。且當抄啓文臣進箋。依昨冬例。欲設食堂。大司成率受點應講人外。居齋諸生。集春門外來待。受點應講生。則應講前一體許赴食堂。旣命親臨。明日食堂。勿拘額數事。分付。又命書吏曹判書李命植疏批。又命書傳敎曰。吏判批下。貶坐使之今日擧行。又下敎曰。贊儀及金益華待令事。分付。仍命退。諸臣以次退出。
정조 8년
行都承旨金尙集坐。行左承旨朴祐源內閣直。右承旨李時秀坐。左副承旨洪仁浩坐直。右副承旨黃昇源傳旨未下。同副承旨李集斗坐。注書朴能源病一員未差。假注書洪義浩仕李敬五仕直。事變注書朴蓍壽仕。
정조 8년
朴祐源啓曰。合辭方張之時。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。
정조 8년
朴祐源啓曰。副修撰趙弘鎭。自鄕上來云。卽爲牌招入直。何如。傳曰。允。
정조 8년
以副修撰趙弘鎭牌不進罷職傳旨。傳于李時秀曰。只推。更爲牌招。
정조 8년
傳于朴祐源曰。試官入侍。
정조 8년
朴祐源啓曰。玉堂上下番俱空。已至多日。事甚未安。副校理徐瀅洙。旣有只推之命。卽爲牌招入直。何如。傳曰。許遞。前望單子入之。
정조 8년
兵曹口傳政事。以曺命集爲宣傳官。副司果單徐瀅修李晦植。
정조 8년
以工曹褒貶啓本。傳于朴祐源曰。近來落點筆。全不照檢。今番姑從三令之意。該色郞官。雖不汰去。吏曹開拆時。査問姓名。以中考草記事。分付。
정조 8년
副校理前望單子入之。曺允大落點。
정조 8년
承旨前望單子入之。李時秀洪仁浩黃昇源李集斗落點。
정조 8년
以宣傳官褒貶啓本。宣傳官李永秀等第。傳于朴祐源曰。承傳未聞見未周。而已效塗抹彌縫之弊風。事事偸鈴。言言遮鎌。宜有警飭之擧。俾則懲礪之方。
정조 8년
以宣傳官褒貶啓本。宣傳官朴宗和等第。傳于朴祐源曰。諸宣傳官中頑悍。莫如此人。近來擧行。行步無異名士。至於日前講射時所爲。誠極無嚴。姑置中考。
정조 8년
以宣傳官褒貶啓本。宣傳官李觀成任聖尹李堯憲金燦圭李秉濟李漢奎等等第。傳于朴祐源曰。新進奉公。畏怯宜先。而近來此輩。已效頑慢之先進。標信去來。遲滯爲事。從當隨現嚴棍次。姑置中考。兵判知悉。以此意各別嚴飭。
정조 8년
以宣傳官褒貶啓本。宣傳官李懋等第。傳于朴祐源曰。門限時出去。人定後到城門。近來宣傳官輩。奉命往來。極意逼通。至於昨日事。而駭然極矣。所當棍汰。今番參酌。姑示警飭之擧。
정조 8년
以南兵使褒貶啓本。自昨仇非權管沈益希等第。傳于朴祐源曰。自在籌郞。太不了了。過杖與否。束下與否。元非論也。下考施行事。分付。
정조 8년
李集斗。以刑曹言啓曰。因本曹啓辭。猥濫擊錚罪人龍川居李德中。固城居姜啓殷。順天居黃碩龍。庇仁居李仁輔。通津居李普顯。襄陽居李命梓。南部居金召史等。考律嚴勘事。命下矣。事目內。非四件衛外擊錚。凡係猥濫者以上。書詐不以實律論。杖一百徒三年。依事目。李德中洪忠道舒川郡。姜啓殷林川郡。黃碩龍黃海道載寧郡。李仁輔遂安郡。李普顯全羅道長城府。李命梓綾州牧。金召史原春道旌善郡。竝杖一百徒三年定配。而過齋後。決杖押送。何如。傳曰。允。編配夥然可悶。其中最無形一二人。更定配所草記。餘則自本曹參酌治罪。放送。可也。
정조 8년
金尙集。以議政府左議政意啓曰。今甲辰秋冬等褒貶。當爲等第。而領議政臣徐命善。身病。限內不得磨勘之意。敢啓。傳曰。知道。
정조 8년
金尙集。以中樞府判府事意啓曰。今秋冬等褒貶。當爲等第。而領府事臣金尙喆。有身病。限內不得勘磨之意。敢啓。傳曰。知道。
정조 8년
金尙集。以敦寧府言啓曰。府郞廳等矣。今秋冬等褒貶等第。當磨勘。而首堂上身病。限內不得爲之之意。敢啓。傳曰。知道。
정조 8년
朴祐源。以禮曹言啓曰。今秋冬等本曹褒貶等第時。本曹郞廳啓本中一處。童蒙敎官啓本中一處。刀之意。敢啓。傳曰。知道。
정조 8년
朴祐源。以禮曹言啓曰。各陵殿園墓本曹郞廳四學童蒙敎官通禮院典牲署掌樂院禮賓寺典醫監東西活人署圖畫署官員等。今甲辰年秋冬等褒貶。依例等第以入。而宗廟署社稷署景慕宮弘文館藝文館春秋館觀象監成均館承文院司譯院內醫院奉常寺東西氷庫東南關王廟惠民署官員等。各其司領事都提調提調及堂上有故。不得一體磨勘之意。敢啓。傳曰。知道。
정조 8년
朴祐源。以戶曹言啓曰。本曹郞廳及所屬各司官員。今甲辰秋冬等褒貶。依前例磨鍊以入。而軍資監內贍寺司圃署。因都提調提調有故。不得磨勘。去春夏等褒貶時。軍資監因都提調有故。限內不得磨勘矣。今則其時官員。已多遷轉。難以考續。依近例蕩滌。何如。傳曰。知道。
정조 8년
金尙集。以宣惠廳都提調意啓曰。本廳郞廳等。今甲辰秋冬等褒貶。當爲等第。而臣等俱有故。限內不得磨勘之意。敢啓。傳曰。知道。
정조 8년
金尙集。以濬川司都提調意啓曰。本司都廳及郞廳。今甲辰年秋冬等褒貶。當爲等第。而公事提調未差。限內不得磨勘之意。敢啓。傳曰。知道。
정조 8년
金尙集。以耆老所言啓曰。本所堂上。多有身病。今秋冬等褒貶啓本。限內不得封進之意。敢啓。傳曰。知道。
정조 8년
金尙集。以禮曹言啓曰。今此本曹秋冬等褒貶時。成均館典籍沈能翼呈旬。吏曹奉常寺參奉金致簡。呈辭下鄕。竝不參謁。以其本館本寺褒貶之不爲。雖不得等第。不可置之。令吏曹中考施行。何如。傳曰。允。
정조 8년
金尙集。以吏曹言啓曰。曹所屬宗簿寺司饔院官員等矣。今甲辰年秋冬等褒貶。當爲等第。而俱因提調有故。不得磨勘之意。敢啓。傳曰。知道。
정조 8년
金尙集。以工曹言啓曰。本曹郞廳。今甲辰年秋冬等褒貶及屬司尙衣院繕工監掌苑署造紙署典涓司官員。今甲辰年秋冬等褒貶。合六度磨勘以入。而屬司瓦署。今甲辰年秋冬等褒貶。因該署提調之有故。限內不得磨勘。而今甲辰年春夏等褒貶。亦因提調有故。限內不得磨勘。其時官員。亦多有遷轉者。依近例蕩滌之意。敢啓。傳曰。知道。
정조 8년
金尙集。以兵曹言啓曰。本曹今甲辰年秋冬等褒貶等第。磨勘以入。而曹所屬司僕寺軍器寺訓鍊院官員等褒貶。因各其提調及堂上有故。不得一體磨勘之意。敢啓。傳曰。知道。
정조 8년
朴祐源。以訓鍊都監都提調意啓曰。都監從事官禁松參軍及諸將官等。今甲辰年秋冬等褒貶。當爲等第。而都提調臣徐命善。大將臣具善復。俱有身病。限內不得磨勘之意。敢啓。傳曰。知道。
정조 8년
朴祐源。以禁衛營言啓曰。本營從事官及諸將官。今甲辰秋冬等褒貶。當爲等第。而都提調臣李徽之。奉命出疆。限內不得磨勘之意。敢啓。傳曰。知道。
정조 8년
朴祐源。以御營廳言啓曰。本廳從事官及諸將官。今甲辰年秋冬等褒貶。當爲等第。而都提調臣金尙喆有身病。限內不得磨勘之意。敢啓。傳曰。知道。